‘LocalTable’ ท่องเที่ยววิถีไทยผ่านมื้ออาหารจานท้องถิ่น ไอเดียใหม่จาก ททท.
หลังจากการท่องเที่ยวแห่งประเทศไทย (ททท.) เปิดตัวแคมเปญท่องเที่ยว Amazing Thailand Go Local ไปเมื่อ 26 กันยายน 2561 ที่ผ่านมา เพื่อหวังบูมเศรษฐกิจท้องถิ่นและเมืองรอง ฉัททันต์ กุญชร ณ อยุธยา รองผู้ว่าการการท่องเที่ยวแห่งประเทศไทยด้านนโยบายและแผน ได้แถลงข่าวต่อยอดประสบการณ์การเดินทางเที่ยวไทยที่ลึกซึ้งเข้าไปถึงท้องถิ่นเมืองรองที่ชาวต่างชาติอาจยังไม่รู้จัก แคมเปญการตลาดใหม่ที่ใช้ชื่อว่า Open to the New Shades ของ ททท. นี้ ชูจุดแข็งด้านวัฒนธรรมอาหารไทย ซึ่งเป็นจุดขายที่ทำให้ทั่วโลกรู้จักเมืองไทย โดยจากการสำรวจพบว่า อาหารคือสิ่งจูงใจอันดับหนึ่งที่ทำให้นักท่องเที่ยวเดินทางมาเมืองไทย หนำซ้ำนักท่องเที่ยวแต่ละคนยังใช้จ่ายเงินไปกับอาหารสูงถึง 22% แถมยังมีแนวโน้มโตขึ้นถึงปีละ 5.3% ตั้งแต่ปี 2556 ถึงปัจจุบันสำหรับ Open to the New Shades เฉดแรกที่ทาง ททท. ต้องการแนะนำให้นักท่องเที่ยวรู้จักได้แก่ LocalTable ประสบการณ์การเที่ยวไทยผ่านอาหารท้องถิ่นที่ไม่จำกัดอยู่เพียงผัดไทย ต้มข่าไก่ และต้มยำกุ้ง ทั้งนี้ฉัททันต์ได้กล่าวถึงความสำคัญของ LocalTable ไว้ว่า การท่องเที่ยวเชิงอาหารเป็นกุญแจสำคัญในการส่งเสริมการท่องเที่ยวของไทย ททท. จึงจัดแคมเปญ LocalTable ผ่านช่องทางบุ๊กกิ้งออนไลน์ เพื่อทำให้ท้องถิ่นมีโอกาสเข้าถึงตลาดในระดับโลกได้ง่ายยิ่งขึ้น เช่น การกินผัดไทยที่ใครๆ ก็รู้จัก แต่ถ้ามาเมืองไทยคุณจะได้พบผัดไทยที่หลากหลาย ผัดไทยเส้นจันทน์ ผัดไทยไร้เส้น มีผัดไทยหลายสูตรให้คุณเลือกตามแต่ละท้องถิ่น หรือการกินอาหารหนึ่งจานสามารถทำให้คุณอยากจะรู้ถึงที่มาของวัตถุดิบ นั่นแหละคือการเที่ยวแบบ LocalTableและเมื่อเข็มทิศการท่องเที่ยวเบนมาสู่อาหารท้องถิ่น ททท. จึงได้จับมือกับสตาร์ทอัพทัวร์สัญชาติไทย Take Me Tour เสริมทัพโปรแกรมท่องเที่ยวท้องถิ่นตามใจฉันผ่านเมนูอาหารที่ปรุงโดยคนท้องถิ่นตัวจริง เราชูคำว่า Local Experience มาโดยตลอดตั้งแต่เริ่มสตาร์ทอัพ สำหรับเราไม่ว่าจะเป็นยาดมหรืออาหารตามสั่งก็ล้วนกินความหมายถึง Local Experience เราเชื่อว่าคนไทยรู้จักคำว่า Local Experience ชัดเจนอยู่แล้ว เราจึงอยากเป็นตัวกลางที่จับคนเล่าเรื่อง Local Experience มาเจอกับชาวต่างชาติที่ต้องการประสบการณ์การท่องเที่ยวไทยในมุมที่แตกต่างออกไปที่เป็นมุมของคนท้องถิ่นจริงๆ นอกจากนั้น Take Me Tour กับ ททท. ก็ทำงานร่วมกันมาโดยตลอดจนมาถึงจุดที่เริ่มมีการชู Gastronomy Tourism และเรื่องเมืองรองก็เริ่มบูมขึ้นมา เราจึงสานต่อโดยการยกโปรแกรมที่มีอยู่แล้วให้เกิดอิมแพ็กมากยิ่งขึ้น นพพล อนุกูลวิทยา หนึ่งในผู้ร่วมก่อตั้ง Take Me Tour ย้อนเล่าถึงที่มาที่ทำให้ Take Me Tour เป็นหนึ่งในพาร์ตเนอร์ที่ผลักดันให้เกิดโปรแกรม LocalTable โปรแกรมท่องเที่ยวผ่านการกินและการตามหาวัตถุดิบอาหารท้องถิ่นเน้นไปที่เมืองรอง 55 จังหวัด ปัจจุบัน Take Me Tour มีเส้นทางการท่องเที่ยวเชิงอาหารกว่า 70 เส้นทาง ครอบคลุมพื้นที่ 55 เมืองทั่วไทย พร้อมสมาชิก Local Experts ที่ทำหน้าที่นำเที่ยวมากกว่า 20000 คน ทั้งนี้จุดเด่นของโปรแกรม LocalTable คือการไม่จำกัดว่าจะต้องพานักท่องเที่ยวไปกินอาหารเฉพาะในร้านดังของแต่ละถิ่น ตรงกันข้าม Local Experts ซึ่งทำหน้าที่เป็นทัวร์ไกด์ หลายคนสามารถนำสูตรอาหารที่บ้าน รวมทั้งวัตถุดิบในท้องถิ่นตามฤดูกาลมาปรุงเป็นอาหารเสิร์ฟนักท่องเที่ยว รวมทั้งเปิดคอร์สสอนทำอาหารแทรกอยู่ในทริปได้อีกด้วยภาพ: การท่องเที่ยวแห่งประเทศไทย
การท่องเที่ยวแห่งประเทศไทย (ททท.) เปิดตัวแคมเปญท่องเที่ยว LocalTable โปรแกรมท่องเที่ยวผ่านการกินและการตามหาวัตถุดิบอาหารท้องถิ่นเน้นไปที่เมืองรอง 55 จังหวัด